4 APRIL – Afrikanergeskiedenis
1706 – Kaapse bannelinge vertrek na Nederland
Op hierdie dag het die retoervloot met Henning Huijzing, Jacobus van der Heijde, Ferdinandus Appel, Pieter van der Bijl en Jan van Meerland aan boord na Nederland vertrek, waarheen hulle as gevolg van hul deelname aan die versetbeweging teen goewerneur WA van der Stel verban is. (Willem tesame met enkele ander amptenary waaronder byvoorbeeld die sekunde en die fiskaal het vir eie gewin geboer en as't ware die mark gemonopoliseer.)
1900 – Anglo-Boereoorlog: Die beleg van Okiep
Generaals Smuts, Maritz en Bouwer bevind hul sowat 10 km noord-oos van Okiep. Onderwyl hul die dorp bespied, besluit genl. Smuts om 'n burger met 'n wit vlag na die dorp te stuur en oorgawe te eis. Tot almal se verbasing gee die dorp sonder slag of stoot oor. As voorwaarde tot die oorgawe was slegs gevra dat eiendomsreg gerespekteer moet word, en dat die myne in vrede gelaat word.
1900 – Anglo-Boereoorlog: Geveg by Mostertshoek
Dag 2: Generaal de Wet begin douvoordag met sy aanval op kapt. McWhinnie. Laasgenoemde hou die hele dag uit, maar gee teen die agtermiddag oor. Aan Britse kant het 11 soldate gesneuwel, 40 is gewond en 522 gevang. Ook is sowat 500 splinternuwe Lee Metford-gewere afgeneem. Aan Republikeinse kant het drie burgers gesneuwel, en is drie gewond.
1902 – Beleg van Okiep begin
1905 – Die Suid-Afrikaanse Onderwysersunie (SAOU) gestig
Gedurende die laaste dekades van die 19de eeu is daar aan die Kaap 'n taalstryd gevoer – aan die een kant die stryd van die Afrikanervolk vir gelyke regte van die volkstaal met dié van Engels en aan die ander kant die stryd onder Afrikanertaalmanne oor wat die voertaal moet wees: Patriot-Afrikaans soos voorgestaan deur die Genootskap van Regte Afrikaners of Nederlands. In 1819 kom dr. Kollewijn in Holland met die voorstel dat Nederlands vereenvoudig moet word en hier te lande vind die gedagte 'n ywerige dissipel in dr. WJ Viljoen van die destydse Victorie Kollege en later Superintendent-Generaal van Onderwys in Kaapland. Op Dinsdag 4 April 1905, om 10h00 kom 56 persone byeen in die saal van die Hugenote-gebou in Kaapstad. Die doel van die vergadering was om die vereenvoudiging van Nederlands te bespreek sowel as "Andere punten van belang". Uit hierdie "andere punten van belang" is die SAOU gebore, want op voorstel van ds. FS du Toit gaan die vergadering gedurende die middag oor tot die stigting van De Suid-Afrikaanse Onderwyzerunie. Die stigting van die SAOU moet egter nie gesien word as 'n impulsiewe daad of as 'n neweproduk van die Vergadering van Taalvereenvoudiging nie. Na die Anglo-Boereoorlog wou die Afrikaner-onderwyser sy hande los hê, nie alleen om te werk vir die opheffing van die verwaarloosde Afrikanerkind nie, maar ook om gelyke regte en status vir die Afrikaner-onderwyser te verwerf. Die belangrikste werksaamhede van die SAOU is advies aan lede in verband met omstandighede wat voortvloei uit hul diensvoorwaardes en diensomstandighede; skakeling met die Onderwysowerhede ten behoewe van onderwysers; skakeling met die Kaaplandse Onderwysdepartement oor opvoedkundige aangeleenthede; 'n wakende oog te hou oor die onderwys in die algemeen en behartig partikuliere onderwyssake; behartiging van die Afrikaanse onderwyser se belange in die besonder.
1984 – Kernreaktor by Koeberg wek vir die eerste keer elektrisiteit op
1878 – Gideon Scheepers, Boere militêre leier en heliografis († 18 Januarie 1902)
1889 – Henry Allen (HA) Fagan, skrywer, politikus, regter en joernalis († 6 Desember 1963)
Henry Allan Fagan is op Tulbagh gebore. Na studie in die regte op Stellenbosch en in Londen was hy agtereenvolgens advokaat in Kaapstad, onder-redakteur van Die Burger, professor in Regsgeleerdheid aan die Universiteit van Stellenbosch, waarnemende regter in Kimberley en van 1938 tot 1939 Minister van Naturellesake, Onderwys en Volkswelsyn in die Kabinet van genl. JBM Hertzog. Van 1957 tot sy aftrede in 1959 was hy Hoofregter. Naas sy bydrae tot die openbare lewe, het hy 'n belangrike bydrae tot die Afrikaanse literatuur gelewer, waarvoor die Hertzogprys in drama van die Suid-Afrikaanse Akademie vir Wetenskap en Kuns in 1935 aan hom toegeken is. Veral as toneelskrywer het hy 'n ereplek in die Afrikaanse literatuur verower. Hy is die baanbreker vir die Afrikaanse drama oor die daaglikse en aktuele lewe. In die dertiger- en veertigerjare was sy toneelstukke besonder gewild op die Afrikaanse verhoë. Regter Fagan is op 9 Desember 1963 in Kaapstad oorlede.
1896 – Genl. Nicolaas Jacobus Smit, onderpresident van die ZAR en generaal tydens die Anglo-Boereoorlog (* 30 Mei 1837)
Nicolaas Jacobus Smith is in die distrik Graaff-Reinet gebore, maar verhuis op driejarige ouderdom saam met sy ouers na Natal en van daar na Wes-Transvaal. Op jeugdige ouderdom neem hy as voortreflike skut aan verskeie strafekspedisies deel; hy word gewond en verloor sy gehoor en gesig aan die eenkant van sy hoof. Hy word tot veldkornet vir die wyk Mooirivier verkies, maar verhuis in 1873 na die distrik Ermelo om hom op die boerdery to te lê. In 1876 neem hy as tweede in bevel naas pres. Burgers aan die Sekoekoenie-oorlog deel. Hy behaal klinkend oorwinnings, maar die veldtog self is 'n mislukking. Sy krygsvernuf en heldemoed sou egter eers in die Transvaalse Vryheidsoorlog tot volle ontluiking kom toe hy hom by Skuinshoogte en Amajuba onderskei. Na die oorlog word hy Volksraadlid en is lid van die Transvaalse Deputasie na Engeland om Britse susereiniteit opgehef te kry. Hy word in 1885 tot Voorsitter van die Volksraad verkies en in 1887 tot Vise-president en lid van die Uitvoerende Raad – ampte wat het met groot waardigheid tot aan sy dood op 4 April 1896 in Pretoria beklee het.
1949 – Susarah Frederika Johanna Magdalena (Sarah) Raal, skrywer van oorlogsherinneringe Met die boere in die veld (*6 November 1873)